یئنی دور مجلیس سئچگیلری حاقیندا سیاستیمیز نهدیر؟
بابک "
"
آذربایجان توپلومو چوخ مرکب بیر توپلومدور، عینی حالدا حاکیمیتین بیزه تحمیل ائتدیگی شراییط ده، بؤلگهدن بؤلگه یه آز-چوخ دَییشه بیلیر. اونا اویغون اولاراق دا سئچگیلر حاقیندا سیاستیمیز مرکب اولمالیدیر.
سئچگیلردهکی سیاستیمیزی تعیین ائتمک اوچون، ایلک اؤنجه آذربایجاندا سئچگی منطقهلرینی تانیملامالییق. منجه اؤز حال-هواسینا گؤره اوچ اساس بؤلگهنی تانیملاماق اولار و هر بؤلومده تبلیغات و اوی وئرمه گونلرینده اصلینده واحید بیر سیاستی،- آنجاق ظاهیرده فرقلی تاکتیکلرله - صحنهیه چیخا بیلریک.
سئچگی بؤلگهلریمیز بونلاردان عیبارت اولمالیدیر:
۱-غربی آذربایجان
۲- تبریز
۳- سایر بؤلگهلر
غربی آذربایجاندا و عموما باشقا میلیتلرله رقابتده اولدوغوموز بؤلگهلرده (مثلا آستارا-انزلی بولگهسی و....) "وطن نامینه" جیدی حالدا سئچگیلره قاتیلمالییق.
غربی آذربایجاندا سئچگیلرین تشویق اولونماسی اصلینده رژیمین "آذربایجانی کوردیزه ائتمه" سیاستینه قارشی دوروب، اونو پوچا چیخارتماق کیمی قیمتلندیریله بیلر.
تبلیغات گونلرینده:
خالق ایچینه گئدیب، اؤلکهده اتنیک دنگهنین پوزولما خطرینی وورغولایاراق، هامینی جیدی حالدا سئچگیلره تشویق ائدهجگیک، بو بؤلگهلرده آذربایجان میلی حرکتینین ایستکلرینی گوجلندیررک، بیزه یاخین آدایلاردان حیمایه ائتمهلییک.
اوی وئرمه گونونده:
بیزه یاخین آدایلارین ایچینده سئچیلمه شانسی چوخ اولان آدایا اوی وئرمهلی. آنجاق بیزه یاخین اولسا دا، آما سئچیلمه شانسی آز ایسه، اونو بوراخیب بیزه آز یاخین اولوب، آما سئچیلمه شانسی چوخ اولان باشقاسینا اوی وئرمهلییک. بو بؤلگهلرده هامی قطیعا سئچگیلره قاتیلمالی و اونو جیدی حالدا تشویق ائتمهلی و نهایت اؤز رایینی تورک آدایلارا وئرمهلیدیر.
سایر بؤلگهلرده سئچگیلره قاتیلماغین اصل آماجی میلی حرکتیمیزین بیر داها دیله-دیشه سالماقدیر. بوراداکی داورانیشیمیز شرایطینه گؤره دَییشه بیلر.
تبلیغات گونلرینده:
خالق ایچینه و سئچگی سیتادلارینا گئدیب، آذربایجان میلتینین بوتون ایستکلرینی (آذربایجان اوچون آنا دیلی، دموکراسی، اقتصادی و اجتماعی توسعه و...) مطرح ائتمک، آدایلاردان کیم کی ایسلام دئییل، آذربایجانین باش اوجالیغی اوچون چالیشیرسا اوندان حیمایه ائتمهلییک.
اوی وئرمه گونونده:
اگر بیزیم ایستکلریمیزین معین قیسمینیه بویون اولانلار واردیرسا و اونلارین ایچینده سئچیلمه شانسی چوخ اولان دا وارسا ، همین شخصه رای سالمالییق.
ایستکلریمیزه بویون اولان یوخدورسا، یاخود وارسادا سئچیلمه شانسی اولمازسا، اوندا قطیعا کیمسهیه رای سالمامالییق.
تبریزده منجه آزادلیق، دموکراسی و اینسان حاقلارینا آیغیری اولان استصوابی نظارته و رژیمین ان یوکسک مرتبهسینده اَیلشن نگهبان شوراسینا، تبریزده یوخ دئمگه گوجوموز چاتار.
"دموکراسی نامینه" قطعیا تحریم سیاستینی ایرلی آپارمالییق. قوی حاکیمیتین مشروعیتسیزلیگینی بیر داها تبریزده وورغولایاق.
تبلیغات گونلرینده:
خالق ایچینه و سئچگی سیتادلارینا گئدیب، بحثه کئچمهلییک. بوتون درگیلریمیزی، درنکلریمیزی تعطیللیگه چکدیگی اوچون. بیزی تمثیل ائدن هئچ بیر سیاسی حیزب و یا قروپا مجوز وئرمهدیگی اوچون، آذربایجانین میلی حاقلارینی ازدیگی اوچون و اونو مدافعهائدنلری آغیر باسیقیلارا معروض قویدوغو اوچون...بیز راییمیزی دموکراسی نامینه شوونیست حاکیمیتین دار سوزگئچیندن کئچمیش، بو آدایلاردان اسیرگیهجگیک، دئمهلییک.
اوی وئرمه گونونده:
صاندیق باشینا گئدنلرین یولو اوسته دایانیب، اونلارا " لوطفا رای سالمایین" دئییب، بو ایشدن چکیندیرمگه چالیشامالییق.
بوتون بونلار دئدیگیم کیمی ظاهیرده فرقلی اولسا دا اصلینده واحید بیر سیاستدیر. او دا آذربایجانی هرطرفلی مدافیعه ائتمک سیاستی، آذربایجان میلتینین تورپاغینی، دیلینی و آزادلیغینی قورویاراق، بوتون بؤلگهلرده شوونیست حاکیم رژیمین سیاستلرینه قارشی چیخماق دئمکدیر..
سئچگیلر حاقدا سیاستیمیزی ان ییغجام بیر جملهده (یاخود دا کپسولیک) دئسم بودور:
حاشیهدن مرکزه گلینجه، تشویقدن، تحریمه کئچمهلی
بابک
۱۳۸۶-جی ایل ۲۹بهمن
قایناق:www.millishura.com
azb_Arab pes_Arab unk azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab zho_Hant